Συντεταγμένες: 31°48′15″N 35°06′01″E﻿ / ﻿31.8042167°N 35.1002655°E﻿ / 31.8042167; 35.1002655

 Καριαθιαρίμ- Άποψη 
Η **Καριαθιαρίμ** ή αλλιώς και «**Κιριάθ-Ιαρείμ**» ήταν βιβλική πόλη των Ευαίων και βρισκόταν σε υψόμετρο 610 μέτρων στην ορεινή περιοχή της φυλής Ιούδα, του σημερινού Ισραήλ, περίπου 15 χιλιόμετρα βόρειοδυτικά της Ιερουσαλήμ.

*Ονομασίες και αναφορές*
------------------------

Η εβραϊκή της ονομασία αποδίδεται ως "Kiryat Ye'arim" που σε ελεύθερη απόδοση σημαίνει "πόλη των Δασών". Ήταν γνωστή ακόμη με την ονομασία Καριάθ-Βαάλ ή **Βάαλ** διότι στην πόλη λατρευόταν η θεότητα Βάαλ.

*Ιστορία και βιβλική διήγηση*
-----------------------------

Η τοποθεσία της πόλης ήταν το ορόσημο μεταξύ των φυλών του Ισραήλ  Ιούδα και  Βενιαμίν. Σύμφωνα με την Αγία Γραφή στην πόλη αυτή και συγκεκριμένα στην οικία του Αμιναδάβ φιλοξενήθηκε η Κιβωτός της Διαθήκης. Συγκεκριμένα, μετά την μάχη στην Αφέκ οι νικητές Φιλισταίοι πήραν την Κιβωτό από τους Ισραηλίτες. Άρχισαν να συμβαίνουν όμως καταστροφικά υπερφυσικά γεγονότα και έτσι μετά από 7 επτά μήνες από την αρπαγή της, οι Φιλισταίοι, με συμβουλή των ιερέων τους, αποφάσησαν να την επιστρέψουν στους Ισραηλίτες. Μετά από κάλεσμα των κατοίκων της πόλης "Βαιθ-σεμές" οι κάτοικοι της Καριαθιαρίμ μεταφέρουν την Κιβωτόν της Διαθήκης στον οίκον του Αμιναδάβ. Αυτός ορίζει φύλακα της Κιβωτού τον γιο του Ελεάζαρ και φυλάτει την κιβωτό στην οικία του για είκοσι χρόνια .Ο Τελευταίος όρισε επίσης φύλακα της κιβωτού τον γιο του Οζά. Όταν ο Δαβίδ παρέλαβε την Κιβωτό για να την μεταφέρει στην Ιερουσαλήμ την ανέβασε σε καινούρια άμαξα, την οποία οδηγούσε ο Οζά και οι αδελφοί του, γιοι του Αμιναδάβ.Στην περιοχή « αλώνι του Ναχών» τα βόδια της άμαξας έγειραν και ο Οζά προσπάθησε να συγκρατήσει την Κιβωτό. Μόλις όμως την άγγιξε έπεσε στο έδαφος νεκρός. O τόπος εκείνος ονομάστηκε «Διακοπή Οζά»  .

*Σήμερα*
--------

Στην προαναφερόμενη τοποθεσία υπάρχει η μοντέρνα πόλη «Kiryat Yearim». Στις ανασκαφές που έχουν γίνει έχουν βρεθεί απομεινάρια ρωμαϊκών οχυρώσεων.Στα ερείπια της βυζαντινής εκκλησίας του 5ου μ.Χ. αιώνα που βρέθηκαν στην περιοχή έχει ανεγερθεί μοναστήρι.

Σημειώσεις
----------

1. ↑   Ο ΙΗΣΟΥΣ ΤΟΥ ΝΑΥΗ, ΚΕΦΑΛΑΙΟ 15- Η ΠΕΡΙΟΧΗ ΠΟΥ ΔΟΘΗΚΕ ΣΤΗ ΦΥΛΗ ΙΟΥΔΑ: καὶ διεκβάλλει τὸ ὅριον ἀπὸ κορυφῆς τοῦ ὄρους ἐπὶ πηγὴν ὕδατος Ναφθὼ καὶ διεκβάλλει εἰς τὸ ὄρος Ἐφρών, καὶ ἄξει τὸ ὅριον εἰς Βαὰλ (αὕτη ἐστὶ πόλις Ἰαρίμ),
2. ↑  Α' Βασιλειών 7,1: Καὶ ἔρχονται οἱ ἄνδρες Καριαθιαρὶμ καὶ ἀνάγουσι τὴν κιβωτὸν διαθήκης Κυρίου καὶ εἰσάγουσιν αὐτὴν εἰς οἶκον Ἀμιναδὰβ τὸν ἐν τῷ βουνῷ· καὶ τὸν Ἐλεάζαρ τὸν υἱὸν αὐτοῦ ἡγίασαν φυλάσσειν τὴν κιβωτὸν διαθήκης Κυρίου
3. ↑   Α' Βασιλειών 7,2: Καὶ ἐγενήθη ἀφ᾿ ἧς ἡμέρας ἦν ἡ κιβωτὸς ἐν Καριαθιαρίμ, ἐπλήθυναν αἱ ἡμέραι καὶ ἐγένετο εἴκοσι ἔτη, καὶ ἐπέβλεψε πᾶς οἶκος Ἰσραὴλ ὀπίσω Κυρίου.
4. ↑   Β Βασιλειών (ΚΕΦΑΛΑΙΟ 6- Η ΜΕΤΑΦΟΡΑ ΤΗΣ ΚΙΒΩΤΟΥ ΣΤΗΝ ΙΕΡΟΥΣΑΛΗΜ ΚεΦ 6:6,7,8:καὶ παραγίνονται ἕως ἅλω Ναχών, καὶ ἐξέτεινεν Ὀζὰ τὴν χεῖρα αὐτοῦ ἐπὶ τὴν κιβωτὸν τοῦ Θεοῦ κατασχεῖν αὐτὴν καὶ ἐκράτησεν αὐτήν, ὅτι περιέσπασεν αὐτὴν ὁ μόσχος.καὶ ἐθυμώθη ὀργῇ Κύριος τῷ Ὀζά, καὶ ἔπαισεν αὐτὸν ἐκεῖ ὁ Θεός, καὶ ἀπέθανεν ἐκεῖ παρὰ τὴν κιβωτὸν τοῦ Κυρίου ἐνώπιον τοῦ Θεοῦ.καὶ ἠθύμησε Δαυὶδ ὑπὲρ οὗ διέκοψε Κύριος διακοπὴν ἐν τῷ Ὀζά· καὶ ἐκλήθη ὁ τόπος ἐκεῖνος Διακοπὴ Ὀζὰ ἕως τῆς ἡμέρας ταύτης.

Παραπομπές
----------

1. ↑  
Θρησκευτική και Ηθική Εγκυκλοπαίδεια (1965). «Τόμος 7, σελίδα 353». *Καριαθιαρίμ*. Αθήνα: Αθ. Μαρτίνος. σελ. 1247.
2. ↑  
Μεγάλη Ελληνική Εγκυκλοπαίδεια. «Τόμος 13, σελίδα 838». *Καριαθιαρίμ*. Αθήνα: Ο ΦΟΙΝΙΞ ΕΠΕ. σελ. 960.
3. ↑  
Μεγάλη Ελληνική Εγκυκλοπαίδεια. «Τόμος 6, σελίδα 423». *Βάαλ*. Αθήνα: Ο ΦΟΙΝΙΞ ΕΠΕ. σελ. 952.
4. ↑  
Θρησκευτική και Ηθική Εγκυκλοπαίδεια (1965). «Τόμος 7, σελίδα 552». *Κιβωτός της Διαθήκης*. Αθήνα: Αθ. Μαρτίνος. σελ. 1247.
5. ↑  
The times of Israel. «Archaeologists to break ground at biblical site where Ark of the Covenant stood».
6. ↑  
Bible places.com. «Kiriath Jearim».